Sud AQSh hukumatiga butun dunyo serverlaridagi fayllardan foydalanish huquqini berdi

Federal sudya Jeyms Frensis qaroriga ko‘ra, AQSh hukumati boshqa mamlakatlardagi serverlarda saqlanayotgan foydalanuvchilar ma’lumotlarini ham talab qilib olishi mumkin bo‘ldi. Bu haqda “RIA Novosti” xabar berdi.

Ushbu sud qarori AQSh hukumati va Microsoft kompaniyasi o‘rtasidagi sudlashuvlarga tegishlidir. Ma’lum bo‘lishicha, kompaniya huquqshunoslari o‘z mijozlaridan biriga tegishli ma’lumotlarni hukumatga taqdim etishdan bosh tortgan, bunga sabab axborot Irlandiya poytaxti Dublindagi serverlarda saqlangan. Hukumatni foydalanuvchining yozishmalari, bank o‘tkazmalari va hisoblari qiziqtirgan. Sudning nima sababdan bunga ruxsat bergani noma’lumligicha qolmoqda.
Sud qarori bunday turdagi ilk qaror bo‘lgani uchun, endi u barcha Amerika kompaniyalariga nisbatan avtomatik ravishda qo‘llaniladi.